ΓΡΑΠΤΗ ΕΡΩΤΗΣΗ E-2621/96 υποβολή: Hedwig Keppelhoff-Wiechert (PPE) προς την Επιτροπή (14 Οκτωβρίου 1996)

Θέμα: Μετρρύθμιση της βασικής εκπαίδευσης στην Ευρώπη

Η εσωτερική αγορά επιτρέπει την ελεύθερη επιλογή διαμονής στο εσωτερικό της ΕΕ. Το γεγονός αυτό δημιουργεί σοβαρά προβλήματα σε πολλές οικογένειες με παιδιά σχολικής ηλικίας, λόγω των διαφορετικών συστημάτων βασικής εκπαίδευσης στην ΕΕ.

Σε ορισμένα κράτη μέλη της ΕΕ, π.χ. στο Βέλγιο, την Ολλανδία και τη Γερμανία, τα δημοτικά σχολεία συνεργάζονται με άλλα ευρωπαϊκά δημοτικά σχολεία, μεταξύ άλλων στο πλαίσιο μιας κοινής προσπάθειας για μεταρρύθμιση της βασικής εκπαίδευσης στην πορεία προς μια κοινή Ευρώπη.

1. Συμμερίζεται η Επιτροπή την άποψη ότι, προς το συμφέρον των νέων οικογενειών, δεν μπορεί να αγνοηθεί μακροπρόθεσμα η ανάγκη εναρμόνισης των εκπαιδευτικών συστημάτων;

2. Πόση σημασία αποδίδει η Επιτροπή στη συνεργασία των δημοτικών σχολείων στην ΕΕ, στο πλαίσιο της γενικής εκπαίδευσης;

3. Πώς αξιολογεί η Επιτροπή προτάσεις παιδαγωγών για αντικατάσταση ή συμπλήρωση των τάξεων 1ης έως 4ης με άλλα συστήματα, όπως για παράδειγμα η συνδυασμένη διδασκαλία διαφόρων τάξεων;

4. Πώς αξιολογεί η Επιτροπή την εναρμόνιση του ευρωπαϊκού συστήματος βασικής εκπαίδευσης, π.χ. με την ενιαία καθιέρωση της μετάβασης σε άλλη εκπαιδευτική βαθμίδα από μια ορισμένη ηλικία;

5. Εδώ και χρόνια, συνεργαζόμενα σχολεία στην ΕΕ διοργανώνουν από κοινού επισκέψεις, εργαστήρια, διασκέψης μετεκπαίδευσης. Αναπτύσσουν από κοινού τη θεωρία και πρακτική της βασικής εκπαίδευσης. Τι δυνατότητες βλέπει η Επιτροπή για την προώθηση και υποστήριξη αυτών των προσπαθειών;

Απάντηση της κας Cresson εξ ονόματος της Επιτροπής (4 Νοεμβρίου 1996)

Σύμφωνα με το άρθρο 126 της συνθήκης ΕΚ, η Επιτροπή υποστηρίζει τις ενέργειες οι οποίες χάρη στη συνεργασία, αποβλέπουν στη βελτίωση της ποιότητας της εκπαίδευσης με πλήρη σεβασμό των αρμοδιοτήτων των κρατών μελών όσον αφορά την οργάνωση και το περιεχόμενο των σπουδών. Εξάλλου, η Επιτροπή, ευνοώντας την ανταλλαγή πληροφοριών και εμπειριών, συμβάλλει ώστε τα κράτη μέλη τα οποία προβαίνουν σε μεταρρυθμίσεις των εκπαιδευτικών συστημάτων τους να τείνουν εκούσια προς μια σύγκλιση μεταξύ των εκπαιδευτικών συστημάτων. Το άρθρο 126 αποκλείει εντούτοις κάθε νομοθετική πρωτοβουλία της Επιτροπής η οποία θα κατευθυνόταν προς μια εναρμόνιση της διδασκαλίας γενικά και, κατά συνέπεια, της διδασκαλίας κατά τη βασική εκπαίδευση. Εξάλλου, η ποικιλία των εκπαιδευτικών συστημάτων και κυρίως της οργάνωσης της διδασκαλίας κατά τη δευτεροβάθμια εκπαίδευση θα καθιστούσε δύσκολη την εναρμόνιση της ηλικίας μετάβασης σ' αυτή την εκπαιδευτική βαθμίδα.

Στον τομέα της εκπαίδευσης, η Επιτροπή είναι ιδιαίτερα προσεκτική όσον αφορά τα προβλήματα που συναντούν οι πολίτες κατά την άσκηση του δικαιώματός τους ελεύθερης κυκλοφορίας και ιδιαίτερα εκείνην από αυτούς οι οποίοι φοιτούν σε σχολείο ή παρακολουθούν κατάρτιση. Στις 2 Οκτωβρίου 1996 η Επιτροπή εξέδωσε το Πράσινο Βιβλίο σχετικά με τα κωλύματα στην διακρατική κινητικότητα ((έγγρ. COM (96) 462 )), στο οποίο περιγράφονται τα εμπόδια τα οποία υφίστανται για την κινητικότητα των ατόμων στην Κοινότητα και προτείνει ορισμένες λύσεις για να πραγματοποιηθεί πρόοδος σ' αυτό τον τομέα. Το Πράσινο Βιβλίο αποσκοπεί να προκαλέσει δημόσιες συζητήσεις οι οποίες θα δώσουν νέα δυναμική ώθηση στην άρση των κωλυμάτων που διαπιστώνονται.

Η συνεργασία μεταξύ σχολείων θεωρείται ως θεμελιώδης κινητήρια δύναμη για την ενίσχυση της ποιότητας της εκπαίδευσης. Η Επιτροπή υποστηρίζει αυτή τη συνεργασία μεταξύ σχολικών ιδρυμάτων στο πλαίσιο του προγράμματος της κοινοτικής δράσης Socrates η οποία προβλέπει ένα σημαντικό φάσμα δραστηριοτήτων υπέρ των σχολείων, των μαθητών και των εκπαιδευτικών. Αυτές οι δραστηριότητες, οι οποίες εμπίπτουν στο κεφάλαιο ΙΙ του «Comenius» και στις δράσεις σχετικά με τη διδασκαλία των επίσημων γλωσσών της Κοινότητας του προγράμματος «Lingua», εκτείνονται από τη σύμπραξη μεταξύ σχολείων μέχρι τις εκπαιδευτικές επισκέψεις και τη συνεχή κατάρτιση των εκπαιδευτικών. Μεταξύ αυτών των δράσεων μπορούν να αναφερθούν, η δράση 1 του Comenius η οποία επέτρεψε να υποστηριχθούν το 1996 5.000 περίπου σχολικές συμπράξεις με τη συμμετοχή 20.000 σχολικών ιδρυμάτων περίπου.